《朝宗以诗见赠叙从游之乐广其意作古诗谢之并简敦仁德秀》
宋代·欧阳澈

延陵有伟人，遗我锦绣篇。粲粲荡醉眼，的的争春妍。

卷阿细考覈，字字皆青钱。知公太瘦生，苦吟希阆仙。

丹煅复精鍊，落纸人争传。亦常慕坡翁，汗漫如涌泉。

有时醉风月，健笔挥云烟。冷饮味古昔，诗话珍盈编。

嗤点寓深旨，读之心洒然。公才本瑰玮，那复加雕镌。

耻与俗吏偶，杜门宗圣贤。岂意阘茸辈，辱公倒屣延。

倾盖顿忘形，披雾呈青天。襟怀未易测，醉中颇逃禅。

间亦不自揣，效颦西子前。骅骝超逸足，驽骀乌能先。

但欲偷格律，引玉时抛砖。每荷不鄙斥，珠玑贻我偏。

樽酒结诗社，卓荦俱樊川。风流王世子，远拍贞曜肩。

食齑肠亦苦，志操不少迁。季子金闺彦，高吟常醉眠。

四明有狂客，解龟须见怜。伟我三二友，才名足联翩。

休歌出无车，休咏寒无毡。得钱即相觅，烂醉清平年。

排闷强裁句，摆脱尘中缘。风云会遇自有日，骊珠不到终沈渊。

公不见新丰旅人时未偶，鸢肩沽酒浇尘垢。谋猷一旦重朝廷，始信男儿暂奔走。

作者简介：欧阳澈，男，北宋末江右人布衣。字德明，抚州崇仁（今属江西）人。少年时即喜谈世事，尚气大言，慷慨不稍屈。靖康初应诏上疏，奏论朝廷弊政三十余事，陈安边御敌十策。金兵南侵，徒步赴行在，伏阙上书，力诋和议。建炎元年八月，与陈东同时被杀，年三十一 （《宋史》本传作年三十七，误）。绍兴间，追赠秘阁修撰。